Nuusbrief 16 Junie 2017 | Laerskool Jan van Riebeeck
15 Jun, 2017 | Nuusbrief |
Vrydag, 16 Junie 2017 Jeugdag-vakansiedag
Dinsdag, 20 Junie 2017 Juf. Magriet van Zyl verjaar
Woensdag, 21 Junie 2017 Rugby @ Elkanah House (Tuis)
Vrydag, 23 Junie 2017 Skaakwedstryd teen Phyllis Jowel (Weg)
Ons het 'n tyd gelede 'n paar versoeke van ouers gekry wat gevra het of ons leerders nie gedurende die somermaande kaalvoet skool toe kan kom nie. Ons het agt laerskole in die stadskom gekontak om te hoor wat hulle beleid rondom hierdie aspek is en nie een van die agt skole laat toe dat die leerders kaalvoet skool toe kom nie. Die redes wissel van higiëne, onnet, teerblaaie wat voete brand, en vele ander.
Die besluit wat gemaak is, is dat ons ook nie gaan toelaat dat leerders kaalvoet skool toe kom nie, maar dat 'n onderwyser wel kan toelaat dat die leerders op warm dae hulle kouse en skoene uittrek en in die klas los, maar dat hulle dit weer moet aantrek voordat hulle huis toe gaan. Ons is bewus daarvan dat baie skole in die platteland dit wel toelaat, maar ek dink u sal saamstem dat daar 'n groot verskil is tussen die stad en die platteland.
Ons het ook 'n versoek gehad of die leerders nie op dae wat hulle sport het, met hulle sportdrag mag skool toe kom nie, maar dit is ook deur meer as 90% van die personeel afgekeur.
Veiling-foto's deur fotograaf
Weer eens baie dankie vir u ondersteuning en bywoning van ons baie suksesvolle Veiling by "The Grand Cafe", Grangerbay, Waterfront.
Fotos geneem deur bekende fotograaf Riaan Oberholzer van Durbanville, word aan u beskikbaar gestel.
Kliek op die volgende skakel: VEILING 2017 Nogmaals dankie Riaan, en een en elkeen wat deel was van die sukses van hierdie aand.Vir verdere navrae in verband met die foto's, skakel gerus met Ben by ben@jvrprim.co.za. Vriendelike groete.
Ons kon sowat 42 sakke en bokse met klere, handdoeke, beddegoed, kos en speelgoed bymekaarmaak vir die nood in Knysna en omgewing.
DHL het dit kostevry by die skool kom oplaai en na Knysna vervoer. Baie dankie aan alle ouers, helpers en Jannies vir julle goedhartigheid.
Baie dankie aan die ouers wat vir juf. Magriet van Zyl kom help het met die sorteerwerk:
Links na regs: Ria Hertzog, Annelize van Wyk, Suna Kartsen en Stephanie le Roux.
Liewe Aarde-nuus van 15 Junie
Ons sien 'n hele paar kinders bring warmwatersakkies skooltoe om warm te bly in hierdie bibberweer… In stede daarvan om elke keer nuwe warm water in te sit… kook net die water wat in die bottel is weer.
Onthou, hoewel dit nou reën, is ons nog steeds in 'n baie erge droogte, so spaar water waar moontlik!
Onthou ook om julle melk-en saphouers wat in Tetra-verpakking is, ook te herwin by ons depot. Dis maar onlangs eers bygevoeg by ons depot. Die volgende Jannie van die Week sal eers aangekondig word as daar weer saalopening is.
Klerebank is slegs in die oggende oop gedurende eksamentye (e-pos om 'n alternatiewe reëling te tref indien nie in die oggend kan inkom nie).
• Gebruik asseblief e-pos vir bestellings, jvrklerebank@gmail.com.
• Golf T's, Serpe en sweetpakke en beperkte hoeveelheid 'tights' is beskikbaar.
• Gereserveerde items waarvoor nog nie betaal is nie, gaan beskikbaar gestel word vir ander ouers teen 19 Junie 2017.
• Kommunikeer asseblief aan u kinders: 'n Verlore item is steeds iemand se eiendom. Dit is diefstal om te neem wat nie aan jou behoort nie.
Eda Naude – JvR Klerebank
Herhaling en herinnering: Neem asseblief kennis dat die skool vanaf 12 Junie 2017 om
13:00 vir gr. 1 – 3 en om
13:15 vir gr. 4 – 7 sluit.
Die skoolbus sal om 13:15 vertrek.
Indien 'n leerder afwesig is op 'n gegewe dag moet 'n doktersertifikaat getoon word. Leerders mag nie skryfbehoeftes by mekaar leen nie en moet liefs hul eie skryfbehoeftes onthou. Eksamenvraestelle word tussen 07:50 – 10:10 geskryf. Normale klasruilings sal daarna plaasvind, daarom moet die nodige boeke vir daardie vakke ingepak word.
Baie geluk aan die volgende leerders wat gekies is om die skool te verteenwoordig by die WOW-Spelfees se kringronde. Ons speel gasheer vir die kompetisie op Vrydag, 25 Augustus. Tydens hierdie rondte gaan die spellers moet skryf en hardop klank (Gr.1 en 2) of spel (Gr.3-7).
Katia van Wyk
Emke van Wyk
Skaakuitslae 9 Junie
Geluk aan ons Jannies vir 'n goeie wen teen Herzlia Highlands laas Vrydag. Ons Jannies het hulle span geklop 7-1. Ons wil ook vir Thornley Webber bedank dat hy bereid was om op kort kennisgewing in te staan vir 'n speler wat afwesig was.
Vrydag, 9 Junie, het die volgende leerders deelgeneem aan 'n landloop wedloop by Fish Hoek Primary School.